text: Kok skal overtage en andens liv
  08 maj 2015 kl. 07.29
  Kokken fra Henne Kirkeby Kro bytter liv og restaurant med en anden superkok.
  37 internationale superkokke indgår i et eksperiment, hvor de ikke alene skal bytte restaurant i en periode, men også liv.
  De skal således flytte ind i kollegaens hjem, leve hans liv, vande hans planter og spise morgenmad med hans familie, skriver Euroman
  To danske kokke er med i eksperimentet: René Redzepi fra Noma og Paul Cunningham fra Henne Kirkeby Kro.
  Paul Cunningham ved, hvor han skal hen, men det skal være en hemmelighed indtil videre.
  - Jeg kan sige så meget som, at jeg skal rigtig langt væk. Jeg kommer til at få noget sol. Og ham, der skal overtage her i Henne Kirkeby, han kommer også fra den anden side af jorden. Han får et kæmpemæssigt kulturchok, siger Paul Cunningham.
  Eksperimentet finder sted i en lille uge i juli, og ender med at kokkene skal give en middag der, hvor de er endt. Og det kan være på toprestaurant i lige fra Japan til Chile, Nordsverige eller Brasilien, skriver Euroman.
  